SA herroep besluit oor strafhofInternasionale Strafhof in Den Haag. Foto: Asser Institute. Volgens ŉ dokument wat deur die Verenigde Nasies beskikbaar gemaak is, volg die herroeping ná die hooggeregshof in Pretoria se uitspraak verlede maand in die DA se aansoek oor die grondwetlikheid van Suid-Afrika se kennisgewing om te begin met sy onttrekking aan die strafhof. ŉ Volbank van drie regters het die DA se aansoek in Desember aangehoor en het verlede maand beslis die nasionale uitvoerende gesag is nie by magte om bestaande ooreenkomste te beëindig sonder die parlement se goedkeuring nie. Die regters het gelas die regering se kennisgewing, om te begin met sy onttrekking aan die strafhof sonder die parlement se goedkeuring, is dus ongrondwetlik en ongeldig. Die regering is beveel om die kennisgewing terug te trek. AfriForum het die stap verwelkom. Alana Bailey, adjunk uitvoerende hoof van AfriForum gemoeid met internasionale betrekkinge, het die hoop uitgespreek dat die onttrekkingsproses uiteindelik permanent beëindig sal word. Bailey meen dat lidmaatskap van en deelname aan die aktiwiteite van die strafhof ’n positiewe rol in die bevordering van menseregte, nie net in Suid-Afrika nie, maar ook op die vasteland en internasionale terrein, speel. “Die strafhof mag sy gebreke hê, maar bied ’n internasionale platform waar menseregteskenders en oorlogsmisdadigers verantwoordbaar gehou kan word. Suid-Afrika kan ’n sleutelrol in die uitbou van dié instelling speel.” Bailey meen egter dat die afskrikwaarde van die strafhof van groter belang is om voornemende menseregteskenders en oorlogsmisdadigers van hul planne te laat afsien. Deelname aan en versterking van die internasionale strafhof kan juis hierdie oogmerk en die beginsel van die oppergesag van die reg uitbou. Suid-Afrika het geweier om Omar al-Bashir, Soedan se president, in hegtenis te neem tydens sy besoek aan die land in Junie 2015 toe hy die Afrika-unie se beraad in Johannesburg bygewoon het. Die Suider Afrikaanse Litigasiesentrum (SALC) het ŉ hofaansoek gebring om Al-Bashir in hegtenis te laat neem op grond van die strafhof se lasbrief vir sy arrestasie. Die regering het hom egter nie in hegtenis geneem nie en ŉ hof het hom opdrag gegee om in die land te bly totdat oor sy inhegtenisneming besluit kan word. Nadat die hof beveel het Al-Bashir moet in hegtenis geneem word, is vasgestel hy het reeds die land verlaat. Die appèlhof het later die Suid-Afrikaanse regering se versuim om Al-Bashir in hegtenis te neem, as “skandelike gedrag” beskryf. Die Suid-Afrikaanse regering het einde Junie 2015 gesê hy sal dit oorweeg om hom aan die internasionale strafhof te onttrek as ŉ “laaste opsie” oor die Al-Bashir-dispuut. Suid-Afrika het in Oktober met die onttrekkingsproses begin.